
Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi 51.t člena v zvezi s četrto alinejo prvega odstavka 51.f člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) in v zvezi s prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18; v nadaljevanju: merila) v postopku zunanje evalvacije Erudia Izobraževalnega centra d.o.o., Višje strokovne šole ki je bil začet na podlagi vloge Erudia Izobraževalnega centra d.o.o., Višje strokovne šole, ki jo zastopa direktor Dimitrij Miklič, na 208. seji 23. 1. 2025 sprejel naslednje

MNENJE

Svet Nacionalne agencije Republike Slovenije za kakovost v visokem šolstvu meni, da ERUDIO Izobraževalni center d.o.o., Višja strokovna šola, izpolnjuje standarde kakovosti, določene z Merili za zunanjo evalvacijo višjih strokovnih šol.

Obrazložitev

ERUDIO Izobraževalni center d.o.o., Višja strokovna šola, Litostrojska cesta 4000, 1000 Ljubljana, (v nadaljevanju: šola) je na svet agencije 25. 4. 2024 vložil vlogo za zunanjo evalvacijo višje strokovne šole zaradi sprejetja mnenja o izpolnjevanju z zakonom predpisanih standardov, določenih z merili. Šola je vlogo vložila na predpisanem obrazcu in jo na poziv agencije v predpisanem roku tudi formalno dopolnila. Vloga je tako vključevala vse priloge, določene v 15. členu meril.

Svet agencije je v postopku v skladu s 14. členom meril imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: mag. Slavko Božič, Šolski center Postojna, Višja strokovna šola, predsednik, doc. dr. Katarina  Aškerc Zadravec , B2 Visoka šola za poslovne vede, zavod, članica in Miha Kosec, Univerza v Ljubljani, Biotehniška fakulteta, član študent je na podlagi samoevalvacijskega poročila šole, vloge, druge zahtevane dokumentacije in obiska šole 22. 10. 2024 in 23. 10. 2024 pripravila skupno evalvacijsko poročilo, iz katerega je razvidno, da šola deluje v skladu z zakonom in merili. Šola se je z vsebino poročila strinjala, s čimer je evalvacijsko poročilo postalo končno.

V 26. členu Zakona o višjem strokovnem izobraževanju (Uradni list RS, št. 86/04, 100/13 in 54/22 – ZUPŠ-1; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51.t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.
Svet agencije je vlogo šole obravnaval na 208. seji 23. 1. 2024. Presojal jo je po vseh standardih kakovosti, določenih v 6., 7., 8., 9. in 10. členu Meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov, ter ugotovil naslednje:

Za področje delovanja šole, ki ga opredeljujejo standardi kakovosti od 1 do 7, skupina strokovnjakov ugotavlja, da šola izvaja kar dvanajst študijskih programov, kar šolo uvršča med največje slovenske izobraževalne ustanove višješolskega strokovnega šolstva. Šola je prepoznavna v lokalnem in širšem nacionalnem okolju. Osredotoča se na krepitev strokovnosti s sodelovanjem predavateljev, uporabo sodobnih učnih metod in sodelovanjem na mednarodnih konferencah. Prav tako aktivno spodbuja Erasmus+ projekte, namenjene poučevanju in usposabljanju na evropskih institucijah. Šola spodbuja dobro notranje sodelovanje, kar se odraža v izjemni povezanosti med ravnateljico in referentkami. Mentorji in diplomanti to sodelovanje izpostavljajo kot ključno za uspešno in učinkovito izvajanje študijskega procesa. 

Zadovoljstvo z izvedbo PRI je prisotno med vsemi tremi deležniki – študenti, šolo in delodajalci. Podjetja uspešno sodelujejo s šolo, študenti in diplomanti, kar potrjuje kakovostno in učinkovito izvajanje praktičnega izobraževanja. Šola redno sodeluje z okoljem in delodajalci, pri čemer spremlja potrebe po znanju ter izvaja evalvacije zadovoljstva in zaposljivosti diplomantov. Čeprav na šoli trenutno ne deluje klub diplomantov, je skupina diplomantov med razgovori izrazila željo po povezovanju, zato skupina strokovnjakov predlaga, da šola ustanovi Klub diplomantov. Skupina strokovnjakov ugotavlja, da je delovanje Komisije za spremljanje in zagotavljanje kakovosti šibko, saj je skrb za kakovost v veliki meri prepuščena vodstvu šole in upravno-administrativnemu osebju. Zato šoli svetuje vzpostavitev enotnega sistema notranjih presoj, ki bi vključeval kontrolne točke, beleženje dosežkov in izvajanje notranjih presoj, kar bi prispevalo k nadaljnjemu izboljšanju sistema kakovosti in podprlo razvoj šole. Hkrati pa šola deležnike in javnost redno obvešča o študijskih programih in dejavnostih prek Erudio Online portala ter elektronske pošte, s čimer zagotavlja transparentnost in vključevanje ključnih deležnikov.

Za področje kadrov, ki ga opredeljujeta standarda kakovosti 8 in 9, skupina strokovnjakov ugotavlja, da na višji strokovni šoli zagotavljajo kakovostno delo in spodbujajo strokovni ter karierni razvoj pedagoških in nepedagoških delavcev, kar dokazujejo primeri napredovanj, usposabljanj in nadaljnjega izobraževanja zaposlenih. Vrsto zaposlitve predavateljev in drugih strokovnih delavcev ima šola urejeno skladno z zakonodajo. Skupina strokovnjakov ugotavlja, da kljub temu, da šola izvaja 12 študijskih programov in ima v tekočem študijskem letu vpisanih več kot 600 študentov, delo nepedagoških delavcev ni izpostavljeno pretiranim obremenitvam ali stresu.

Za področje študentov, opredeljeno v standardih kakovosti od 10 do 13, skupina strokovnjakov ugotavlja, da študenti prejemajo celovito podporo preko referata za študijske zadeve, medtem ko spletni pretok informacij šola izboljšuje tudi z implementacijo sistema Helpdesk SaaS. Skupina strokovnjakov ugotavlja, da imajo študentje dodatne ugodnosti, kot so brezplačen najem športne dvorane za osebno uporabo in dostop do šolskih prostorov za mreženje, še posebej pa je pohvalila možnost razvoja poslovnih idej študentov prek sistema ERUDIO HUB.
Študentje izvedbo študija ocenjujejo kot primerno in so z le-to zadovoljni. Slednje navajajo tako v rezultatih študentskih anket kot v izvedenih pogovorih v sklopu evalvacije. Skupina strokovnjakov ugotavlja, da šola vse bolj poudarja pomen kreativnega razmišljanja ter uporabnost pridobljenih znanj, veščin in izkušenj kot temelj za prevzemanje zahtevnejših projektov na delovnem mestu, hkrati pa predlaga, da vsebinsko dopolni ankete, ki jih izvaja med študenti, kar bi omogočilo pridobitev širših in bolj celovitih rezultatov ter omogočilo kritično presojo in izboljšanje šolskih procesov.

Prilagoditve za študente s posebnim statusom šola ustrezno ureja z oblikovanjem individualiziranega načina študija. Šola je še posebej prilagojena študentom športnikom. Uspešno delovanje šole na tem področju dokazujejo primeri vrhunskih športnikov, ki so uspešno zaključili študijski program.

Področje materialnih razmer opredeljujejo standardi od 14 do 17. Šola ima po oceni skupine strokovnjakov dobro razvito spletno okolje Erudio, prilagojeno potrebam predavateljev, strokovnih služb in študentov. Okolje vključuje programsko opremo Google, nadgrajen Moodle in videokonferenčni sistem. Prostori šole obsegajo računalniške učilnice, knjižnico, laboratorije za Velnes in Kozmetiko, studio za ličenje, športno dvorano ter prostor za druženje. V zadnjih petih letih je šola prenovila največjo predavalnico s 120 sedeži.

Na področju notranjega zagotavljanja in izboljševanja kakovosti, ki ga opredeljujejo standardi kakovosti od 18 do 22, skupina strokovnjakov ugotavlja, da je šola evalvira vsebino, sestavo in izvajanje izvedbenih študijskih programov, vendar v okrnjenem obsegu. To le deloma omogoča razvijanje in posodabljanje študijskih programov. Zato strokovna skupina šoli priporoča, naj redno spremlja in meri zadovoljstvo zaposlenih z delom na šoli, študentov ter mentorjev v podjetjih glede izvedbe praktičnega izobraževanja (PRI). Prav tako svetuje izvajanje evalvacije študentske obremenitve v skladu s 6. členom Meril za kreditno vrednotenje študijskih programov po kreditnih točkah (KT).

Izhodišče kroga kakovosti šole temelji na dolgoročnih strateških ciljih, opredeljenih v Strateškem načrtu za obdobje 2022–2026. Šola ima prav tako oblikovane temeljne dolgoročne cilje, ki so navedeni v Letnem delovnem načrtu, vendar povezava med temi cilji in strateškimi usmeritvami ni jasno razvidna. Skupina strokovnjakov šoli priporoča vzpostavitev sistema za redno spremljanje uresničevanja ciljev, ki bi vključeval akcijski načrt s transparentno določenimi odgovornimi nosilci in časovnimi okviri. Takšna ureditev bi zagotovila celovitost in učinkovitost kroga kakovosti.

Vse navedeno je jasno razvidno iz končnega evalvacijskega poročila skupine strokovnjakov, kjer je naveden tudi podroben popis ugotovljenega dejanskega stanja ter ugotovljenih priložnosti za izboljšanje in prednosti. Skupina strokovnjakov ugotavlja, da šola v deluje v skladu z ZVSI in Merili. Šola deluje in dosega zahteve vseh 22 standardov kakovosti, ki so zajeti v pet glavnih področij presoj. Večjih pomanjkljivosti oziroma neskladnosti skupina strokovnjakov ni našla na nobenem presojanem področju. 

Šola ima dobre dispozicije za nadaljnji strateški razvoj šole, kar dokazuje strokovna kadrovska struktura z veliko izkušnjami in energijo za rast na številnih področjih. S podporo ustanoviteljice (Erudio IC) in gospodarstva lahko šola postopoma investira v sodobno opremo, opredeli ključne strateške cilje, jih dosledno uresničuje ter izboljša notranje presoje. Od zadnje zunanje evalvacije iz leta 2019 je šola napredovala na področju anketiranja študentov/diplomantov, sodelovanja na razpisih Skupnosti VSŠ, projektnega sodelovanje študentov s šolo. Največja prednost šole je strokovnost izvajalcev študijskih programov, predanost vodstva in referata za študijske zadeve, tehnična IKT podpora in lasten skelet spletnega okolja Erudio. Priporočila za izboljšanje, ki jih je skupina strokovnjakov zapisala pri vsakem področju presoje, lahko pripomorejo k nadaljnjemu razvijanju kakovosti šole ter so v skladu z evropskimi priporočili in smernicami na tem področju. 

Svet agencije je poročilo v celoti upošteval pri svojem mnenju, ravno tako se svet agencije strinja z priporočili strokovnjakov. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, materialni pogoji ter notranje zagotavljanje in izboljševanje kakovosti ter izvajanje študijskih programov.

Na podlagi 22. člena Meril za zunanjo evalvacijo višjih strokovnih šol ima šola možnost, da se na mnenje agencije odzove v roku 30 dni od prejema tega mnenja.








	Špela Zakrajšek
Višja svetovalka področja II
	dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu





Vročiti:
- ERUDIO Izobraževalni center d.o.o., Višja strokovna šola, Litostrojska cesta 4000, 1000 Ljubljana, osebno;
- Ministrstvo za vzgojo in izobraževanje, Masarykova 16, 1000 Ljubljana, priporočeno s povratnico.

